《忧旱词四首次周太保韵 其四》
明代·黄佐

螮蝀不可指，矧可刑使雨。氛祲未讵销，霖泽自为阻。

燮调付茂宰，陶钧自明主。天居崇万里，齐州隔九土。

荐馨维齐明，厚生在农扈。嗔雷怒未平，场苗青几许。

龟肠营一食，鹑衣成百缕。颇闻禁苑凉，凤吹导鸾簬。

忧来奏虞弦，操缦且调柱。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。